KIRJALLINEN KYSYMYS E-1291/01 esittäjä(t): Struan Stevenson (PPE-DE) komissiolle. Eläinkuljetukset ‐ puutteet säädösten noudattamisessa.



Virallinen lehti nro 350 E , 11/12/2001 s. 0110 - 0111



KIRJALLINEN KYSYMYS E-1291/01 esittäjä(t): Struan Stevenson (PPE-DE) komissiolle (3. toukokuuta 2001) Aihe: Eläinkuljetukset puutteet säädösten noudattamisessa Compassion in World Farming -yhdistyksen tiedotustilaisuus Euroopan parlamentissa osoitti, että kuljetuksia koskeva EU:n direktiivi ei ole lainkaan auttanut suojelemaan eläimiä pitkien kuljetusten aikana. Euroopan komission julkaisemista raporteista käy ilmi, että direktiiviä on rikottu Italiassa, Ranskassa, Kreikassa, Belgiassa ja Irlannissa. Mitä komissio aikoo tehdä valvoakseen olemassa olevien lakien noudattamista seuraavilla alueilla: - eläinten raaka kohtelu kuljetusten aikana, - loukkaantuneiden tai sairaiden eläinten kuljetukset, - direktiivin edellyttämä pakollinen 24 tunnin mittainen lepotauko, - ahtaat olot ja riittämätön ilmanvaihto, - normit alittavien ajoneuvojen käyttö? David Byrnen komission puolesta antama yhteinen vastaus kirjallisiin kysymyksiin E-1289/01 ja E-1291/01 (26. kesäkuuta 2001) Eläinten pitkien kuljetusmatkojen rajoittaminen vain ehdottoman välttämättömiin matkoihin ja eläinten kärsimysten minimointi ovat erityisen tärkeitä komission tavoitteita. Komissio on aloittanut jäsenyysvelvoitteiden rikkomisesta johtuvan menettelyn Belgiaa, Kreikkaa ja Espanjaa vastaan, koska näissä maissa yhteisön lainsäädäntöä tällä alalla ei ole pantu täytäntöön. Eläinten kuljetuksiin liittyvien jäsenyysvelvoitteiden rikkomisesta johtuvaa menettelyä harkitaan myös muiden jäsenvaltioiden kohdalla. Komissio esitti tammikuussa 2001 pidetyssä maatalousneuvoston kokouksessa kertomuksen, joka koskee jäsenvaltioiden kokemuksia sen jälkeen kun eläinten suojelemisesta kuljetuksen aikana ja direktiivien 90/425/ETY ja 91/496/ETY(1) muuttamisesta, sellaisina kuin ne ovat muutettuina(2), 19 päivänä marraskuuta 1991 annettu neuvoston direktiivi 91/628/ETY oli pantu täytäntöön. Kertomus on esitetty myös parlamentille. Kertomuksessa todetaan, että jäsenvaltioilla on ollut selviä vaikeuksia yhteisön lainsäädännön soveltamisessa tällä alalla. Kertomuksessa kehotetaan myös tutkimaan tarkemmin toimenpiteitä, joilla voidaan edistää eläinten teurastamista niiden kasvatuspaikan lähellä. Komissio pitää tiukempia sääntöjä välttämättöminä nykyisen tilanteen parantamiseksi ja on jo tehnyt aloitteita asian hyväksi. Estääkseen loukkaantuneiden tai sairaiden eläinten kuljetuksen komissio teki 30. maaliskuuta 2001 päätöksen 2001/298 neuvoston direktiivien 64/432/ETY, 90/426/ETY, 91/68/ETY ja 92/65/ETY liitteiden sekä komission päätöksen 94/273/EY liitteen muuttamisesta eläinten suojelua kuljetuksen aikana koskevin osin(3) täydentääkseen yhteisön sisäisessä eläinten kaupassa eläimille annettavia terveystodistuksia, jotta niissä annettaisiin tietoa kuljetettavien eläinten kunnosta. Päätös tulee voimaan 1. elokuuta 2001. Ajoneuvojen standardeja parantaakseen komissio antoi 9. huhtikuuta 2001 ehdotuksen neuvoston asetukseksi, joka koskee yli kahdeksan tuntia kestävissä kuljetuksissa käytettävien maantieajoneuvojen ilmanvaihtojärjestelmiä(4). Ehdotus sisältää ilmanvaihdon vähimmäistasoa ja kuljetustilan lämpötilan pakollisia valvontajärjestelmiä koskevia vaatimuksia. Myös toinen ehdotus esitetään neuvoston direktiivin 91/628/ETY muuttamiseksi, ja sen tarkoituksena on parantaa tilannetta etenkin täytäntöönpanotason osalta. Vuoden 2001 lopulla odotettavissa olevan eläinten hyvinvointia käsittelevän tiedekomitean uuden lausunnon jälkeen ehdotettaneen kuljetusaikojen ja kuormaustiheyksien uudelleenmäärittelyä, jossa otetaan huomioon uudet tieteellisten tutkimusten tulokset. (1) EYVL L 340, 11.12.1991. (2) KOM(2000) 809 lopullinen. (3) EYVL L 102, 12.4.2001. (4) KOM(2001) 197 lopullinen.